정조 8년
甲辰十二月十二日午時。上御誠正閣。兩司諸臺入侍時。大司憲閔鍾顯。行大司諫金頤柱。司諫洪文泳。持平洪樂恒李尙度。行都承旨金尙集。行右承旨沈有鎭。右副承旨徐有成。假注書李敬五。記注官金健修。記事官李崑秀。以次進伏訖。鍾顯曰。臣等有請對之本意。傳啓之前。敢以言語仰奏矣。夏賊子女之待年滿。斗恒之免絞爲奴。大違用适例之意。臣等區區下情。不得請則不已。伏望亟賜允從。上曰。前日批旨悉諭。予非惜法於夏賊。爲其無於法之故也。諸臺齊聲曰。此非無於法之法矣。鍾顯曰。此與尋常治逆有異。欲用适例。卽所以少伸臣等沬血之義。今若不得施适例。則其在王章。亦豈無緩治之歎乎。文泳曰。此賊固不可以常法治之。而雖以法言之。斗恒出系之故。減處斬而爲絞。豈有再降而爲奴之理乎。若然則是將爲降二等矣。上曰。予則不知爲降二等。而只知加一等。旣有鏡賊以下所用之法。故欲依此爲之矣。鍾顯曰。臣等沬血討賊之義。終不得伸。則豈不萬萬抑鬱乎。頤柱曰。惡逆種子。何可論年之滿未滿乎。文泳曰。臣等豈欲用無於法之例乎。劓殄滅無遺育之文。見於經傳。劇賊則當用極律矣。逆賊豈有輕重之可論。而至於夏賊。則其時臣以問郞入參。實是開闢以來所無之變。而其後伈伈俔俔。只隨諸臣之後。豈有生世之意乎。何幸近日。廓揮乾斷。少洩輿憤。而此賊子女。又待年滿。此賊之姪。又將免死。此豈治此極賊之道乎。鍾顯曰。成命之下延拖至此。如此逆種。臣等共戴一天。在臣等情事。豈不痛悶崩迫乎。樂恒曰。待年滿。卽是尋常逆賊緣坐之法也。此賊子女。豈可論年之滿不滿乎。尙度曰。懲討不嚴。則隄防漸弛。當初夏賊逆變時。若得嚴處。則必無近日之變怪矣。旣不能然。廷臣一未嘗力爭請討。故詿誤之人心。以萬古所無之劇賊。尋常看過。甚至李魯春。翻身變論。伸救牽連夏賊之人。此卽當初懲討不嚴之致也。向者絲綸誕降。廷臣一層警惕。粗至於此境。今若欲用适例。而又復減等。則治逆之道。又將泛然。臣等之如是仰請。不但爲少伸臣子討復之義。實有關於嚴隄防靖世道之道。伏願亟降兪音。上曰。逆變之前。能言夏賊事者。獨有此持平一人。而朝廷別無奬用之事。其可謂善善惡惡乎。鍾顯曰。卽今處分。惟在一遵适例。劇賊親屬。豈可一日容息於覆載之間乎。文泳曰。斗恒免絞。子女待年。則所謂用适例者。只用於夏賊妻而止。用法如是太寬。豈爲懲逆之道。而烏在其大警動大振作乎。上曰。朝廷擧措。貴在得宜。子女之年未滿而待年用刑。出系姪之爲奴。卽是加一等也。如是相持。應用律者。亦不免遲滯矣。頤柱曰。子女之待年滿。諸逆皆然矣。上曰。無如此之事。免坐則仍免矣。鍾顯曰。臣等誠意淺薄。尙未蒙允。臣子沬血之義。何以得伸乎。伏望亟降兪音。上曰。予意已悉諭矣。傳啓。可也。有鎭曰。兩司之言。卽一國共公之論。伏望允從。尙集曰。适例無減等之律。至於此賊親屬。一竝不宜暫息於覆載間。若不嚴處。何以懲後也。上曰。世豈有二夏賊乎。尙集曰。安知其必無乎。尙度曰。夏賊逆變時。所下絲綸。實有三四處失當之敎矣。今欲用适例。而子女則以年少而免。斗恒則以出系而免。烏在其殄滅無遺之意乎。文泳曰。兪音尙靳。臣等衷情。轉益抑塞矣。鍾顯曰。只蒙減等之敎而退去。則豈是臣等沬血討賊之義也。而亦豈國家治劇逆之道乎。天經地義。將無以撑拄。臣等決不敢退去矣。上曰。如可允從。則初何相持。卿等其止之。鍾顯曰。當繼此而以文字仰請矣。上曰。已悉諭矣。傳啓。可也。鍾顯等曰。諸彦衡養遂獻遂。竝令王府。設鞫嚴問。還寢會遂。絶島定配之命。仍令王府。設鞫得情。上曰。不允。請還寢李觀源定配之命。更令王府。設鞫得情。上曰。不允。請遲晩後物故罪人啓能。亟施孥籍之典。上曰。不允。請令王府。一依古典。趾賊等凶種之年未滿者。待其稍長。卽施邦刑。俾絶凶逆易種養禍之患。上曰。不允。請亟寢煥億島配之命。仍令王府。加刑得情。夬施王章。上曰。不允。請亟令王府。夏賊之親屬奴傔。嚴加鞫問。上曰。不允。鍾顯等曰。噫嘻。痛矣。亂臣賊子。從古何限。而豈有如夏賊之窮天地亘萬古。所未有所未聞之劇逆大變哉。思之膽掉。言之髮豎。環東土含生之倫。莫不沬血飮泣。有食肉寢皮之願。凡爲此賊之支屬者。若使一日留置於天壤之間。則今日廷臣。尙可謂有人理臣分乎。只緣臣等不忠無狀。懲討後時。應行适雲之典。始乃得請於半年之後者。其於復讎討賊之義。自顧慙恧。無以抗顔於人世。而尙幸成命之下。少洩一半分神人之憤矣。及伏見傳敎之下該府者。有夏賊子女囚禁待年。斗恒爲奴之命。臣等驚惶抑菀。寧欲溘然。凡緣坐之出系減等。逆種之待年殄滅。乃指尋常治逆之律文也。今此夏賊。卽是開闢以來所無之逆。其於适璉獜亮之稱兵。鏡虎雲海之凶言。不啻百倍。則古今天下。安有以此賊子女。而有待年與否之可論哉。且斗恒之律。當爲處絞。而止於爲奴。將使此賊子若姪。偃息地上。忍使臣等共戴一天。不但臣等之痛惋憤菀。求死不得。應行之典。一曰二日。漸至稽緩。揆以王章天討。亦豈容如是哉。請亟寢夏賊子女待年用法及斗恒爲奴之命。仍令王府。劃卽正法。少洩擧國臣民之憤。上曰。适雲等用法也。有加一等之語。年未滿免絞者。待年滿施行。出系免坐者。依不出系例爲奴。此所謂加一等。如是相持之故。當用法之類。亦未免仍此遷就。亟停勿煩。鍾顯等所懷。臣等於批旨之下。轉益抑鬱。復此仰達矣。殿下雖以加一等爲敎。而此賊支屬。豈可以治逆常典論之乎。逆适之例。非謂此賊之當律也。特我朝劇逆。莫過於賊适。故姑以此律擬議。而今則反不若逆适之例。臣等於此。痛鬱崩迫。終有不敢奉承者。伏願聖明。亟賜允兪。俾王章夬伸。天討亟行焉。上曰。此非緩忽而然。用法須無錙銖之差。懲討可行。隄防可固。卿等更勿煩請。可也。鍾顯樂恒尙度曰。請大靜縣爲奴罪人金壽賢。依律處斷。上曰。不允。請興陽縣爲奴罪人河翼龍。珍島郡移配爲奴罪人金重得。亟令王府。設鞫得情。夬正王法。上曰。不允。請大靜縣定配罪人聖中。亟令王府。設鞫嚴問。期於得情。夬正王法。上曰。不允。請薪智島荐棘罪人瑩中。設鞫嚴問。夬施當律。上曰。不允。請物故罪人國榮。亟施孥籍之典。上曰。不允。請捕廳罪人煥九。亟令王府。嚴加鞫問。夬正典刑。上曰。不允。鍾顯等曰。李魯春之罪。可勝誅哉。當夏賊居銓之日。挻身出氣。扶護汲引。惟恐見枳者。卽一尹得孚。則一自夏賊逆變之後。苟有一分秉彝之心。則纔說尹得孚三字。固當懍然驚心。深惡痛絶之不暇。而噫。彼魯春。抑何心腸。投疏附麗。極意營護。營護之不足。至於奬詡。又從以掇拾夏賊之話頭。要作化身之左契。網打之圖。立幟之計。究其旨意。萬萬叵測。卽其現發之跡。已難免於黨與之誅。則渠之鬼蜮之狀。反覆之態。猶是薄物細故。自是以後。世道壞亂。義理晦塞。誠恐難言之憂。迫在朝夕。思之及此。不覺心寒。雖然。此豈一魯春所自辦哉。實由於近日以來。隄防漸弛。人心陷溺。乘機跳踉。寔繁其徒。慫慂指使。必有其人。苟欲鋤治其根本。打破其窩窟。則惟有嚴覈魯春。得其眞贓。以爲明正典刑。遏絶亂崩之圖。而不意究覈之前。遽有酌處之命。此固出於我聖上不治而治。欲竝生哉之至仁盛意。而有義理然後有國家。有國家然後有搢紳。今以搢紳之墊溺爲憂。而曲加涵貸於情狀已綻之魯春。使醜類凶徒。無所懲畏。則將不至復出幾箇魯春。寧不大可懼哉。金吾執法之請。實出共公之論。而未蒙允從。群情愈菀。請亟寢李魯春島配之命。設鞫嚴問。期於得情。上曰。不允。鍾顯等曰。尹得孚之右袒凶逆。背馳國是其所負犯。本自難貰。夏賊居銓之日。挺身極力。必欲角勝公議。通擬淸塗者。專在於得孚。則其平日言議之綢繆。氣機之關通。推此可知。及其復除臺職。投進一疏。傳襲夏賊之口氣。擠陷國邊之諸臣。設心遣辭。昭不可掩。及夏賊之爲萬古所無之劇賊。則黨與之誅。宜先得孚。而天網太恢。王章久屈。輿情愈激。以至李魯春事出。則不惟不爲斥絶。乃敢肆然營護。極意奬詡。旨意語脈。如印一本。其跳踉無忌。胡至於此。此而置之。義理晦塞。禍源未杜。難言之慮。將不知至於何境。請尹得孚。嚴鞫得情。上曰。不允。鍾顯等曰。金鍾秀之受恩何如。地處何如。前後之庇保何如。而不惟不思報效。乃以從前秉執之人。凡係懲討大義。反欲漫漶。使世變層生。人心詿誤。則噫。其辜恩負國之罪。尤有倍於他人矣。夫沈樂洙之首討德億。與鍾秀之首討國榮。同一義理。爲鍾秀者。果能以討賊爲家計。明義爲己任。則固當與樂洙討賊之大義。爛熳同歸之不暇。而今也忽地呈疏。至謂之心術言議。與樂洙氷炭燕越。夫樂洙之心。卽討賊之心也。樂洙之言。亦討賊之言也。以討賊之心討賊之言。歸之於氷炭燕越。則鍾秀當作何如人也。此而不恤。徒事噴薄。竝與渠首發之義理。甘心背馳。世道由此而漸乖。國是由此而不明。其流之弊。將不知止泊之所。又況近日以來。人心陷溺。爻象波蕩。非常之憂。不啻所謂願察其影者而已。噫。鍾秀受殿下罔極之恩。而辜負至此。承殿下敷心之敎。而壞亂如彼。苟求其故。皆由鍾秀。其在靖世道正人心之道。其不可一向寬貸。請工曹判書金鍾秀。施以竄配之典。上曰。參情之敎。前批已悉。執跡之論。衆口難遏。到今雖欲爲彼之地。奈自取何哉。且其懲礪之道。究竟之方。無出於使公議一伸。依啓。頤柱文泳曰。請大靜縣爲奴罪人金壽賢。更令王府。設鞫嚴問。依律處斷。上曰。不允。請爲奴罪人河翼龍金重得。亟令王府。設鞫得情。夬正王法。上曰。不允。請大靜縣定配罪人聖中。亟令王府。設鞫嚴問。期於得情。夬正王法。上曰。不允。請金甲島爲奴罪人克觀。古今島爲奴罪人克泰。泗川縣定配罪人萬赫。更令王府。嚴鞫得情。夬正王法。上曰。不允。請恒善支屬。亟令散配。時謙兄弟。竝投絶島。以嚴隄防。上曰。不允。請荐棘罪人瑩中。亟令王府。設鞫嚴問。夬施當律。上曰。不允。請巨濟府絶島安置罪人朴宗集。亟令王府。拿鞫得情。施以當律。上曰。不允。請逆賊尙魯。亟施孥戮之典。上曰。不允。請物故罪人國榮。亟施孥籍之典。上曰。不允。請爲奴罪人夢麟。定配罪人崔鍾岳。放送罪人鄭聖休。亟令王府。更爲設鞫。期於得情。各施當律。上曰。不允。請甲山府竄配罪人樂彬。亟令王府。設鞫嚴問。施以當律。上曰。不允。請還寢煥程發配之命。仍令王府。竝囚煥程煥九。嚴訊取服。各施當律。上曰。不允。頤柱文泳曰。噫嘻。痛矣。世敎隳壞。人心波蕩。義理湮晦。隄防凌夷。凶醜糾結。殊塗同貫。換面迭出。乘機逞惡。百計醞釀。一辭煽動。至於今番李魯春之疏出而極矣。旨意陰祕。筆勢閃弄。假托自引之章。暗售背馳之計。千億化身。爲鬼如蜮。尹得孚之營護凶逆。爭抗國論。及夫夏賊之居銓也。首先扶奬。必欲甄拔之人。未伏黨與之律。尙激輿儓之憤。則苟有一分秉彝之心者。孰敢於夏賊逆變之後。伸救夏賊之徒黨。甘爲夏賊之後殿。而乃敢恣意伸救。至以擬律之過當。謂非本心。末又掇拾夏賊之口氣。滿紙劻勷。網打朝紳。究厥心腸。將欲何爲。惟當嚴鞫窮詰。其所慫慂指使之人。一竝鋤治。禍本永祛。國是底定。而日昨島配之命。雖出於我聖上鎭安之盛意。若不大加懲創。則龍蛇之徒。無以戢畏。窩窟之固。難以打破。將不知生出幾箇魯春。一部明義。無地可讀。朝象之寧靖無期。凶徒之滋蔓必至。請特寢李魯春。絶島定配之命。仍令王府。設鞫嚴問。期於得情。上曰。不允。頤柱等曰。噫嘻。尹得孚。自來力扶凶逆。背馳國是。詿誤人心。疑亂世道。則其所負犯。已不可容誅。而夏賊居銓之日。首先汲引。角勝公議。必欲通擬華顯而後已。其所聲氣之流通。言議之沕合。昭不可掩。而今夏一疏。蹈襲夏賊之口氣。擠陷國邊之諸臣。造意叵測。遣辭陰慘。則及夫夏賊逆變之出。而渠尙逭黨與之誅。已是失刑之大者。而一種怪鬼之輩。不惟不爲斥絶。乃敢肆發營護之言。極口奬詡。甘爲後殿。義理轉益斁晦。凶論無以止息。王章久屈。輿憤愈激。請尹得孚。亟令王府。嚴鞫得情。上曰。不允。頤柱等曰。向來兪岳柱之疏論沈樂洙。旨意之閃忽。遣辭之慘毒。誠一世道之變怪。夫樂洙首討德億兩賊。一疏再疏。樹立自有。則岳柱之忽地挺身。必欲角立者其心所在。誠爲叵測。噫。樂洙所討者凶逆。所秉者義理。則其疏所論。何嘗有髣髴於言者之言。而甘心背馳。極口醜詈。不恤其自歸於爲凶賊報仇之科。遂致近日以來。隄防蕩然。人心詿誤。百怪層生。輿情愈激。則聲罪之擧。有不容少緩。刊削之典。亦不足以懲其罪。請兪岳柱。亟施島配之典。上曰。息擾鎭囂。實爲目下急務。依啓。仍命臺臣先退。命書傳敎曰。予於此重臣。倚毗何如也。曲庇何如也。濱危而濟危。幾死而救死。雖使重臣自爲之所。何以尙此。此豈予私好於重臣而然哉。言論氣味。自有契悟。今近卄載于玆矣。況重臣尤嚴於明義錄。義理編錄時義例斷論。皆出此重臣之手。而周歲中。自水部佐貳。超擢本兵之長。予之所以許心任使。重臣所以藉手對揚。不出明義二字。雖因奉老居鄕。未嘗責之以夙夜供劇。予則每認爲緩急可恃。橫逆之來。予嘗極力調劑。外至之說。予必悉心拒斥。予之處重臣本末。蓋如許矣。夏賊出而所謂天經地義。民彝物則。斁絶滅裂。收拾他不得。將使國不得爲國。人不得爲人。一部明義。無地可讀。予爲是懼焉。秋間宮享齋宵。與領相召致前席。勉之以共力協輔。責之以講明闡發。予又以明燭在前。屋漏在彼。俾兩臣對予質言。大臣重臣。聞命樂應。咸期盡瘁而後已。自是以往。一切注措。付之大臣重臣。國是之復明。朝著之稍靜。方且拭目而待之。又於九月卄二之夕。適因筵席從容。向重臣果有多少說話。重臣之言。一如予意。其詳在記注。此不煩諭。邇來數月之間。非但無一半分裨益。反使爻象。忽地潰決。所望者保合太和。而平地波浪。無日不起。所期者發揮大義。而暗中戈㦸。換面迭發。未知孰主張是。孰指使是乎。況重臣。方叨銓衡之地。自任激揚之權。大則抗章辨論。小則出力擠排。息鬧鎭囂。何所不可。設或無是。寧忍挺身立幟。以增其氣勢耶。又況李魯春鳴冤之疏。卽一世變之大者。疏辭之連及。又何等劇賊事也。重臣不先不後。際呈辭疏。其混圇說去。竝與庚子春自已樹立而壞亂之。甘歸毁畫之科。疏批中。孰諒卿本心云者。予豈無意而發也。惟慮夫重臣。冥行迷途。自就死地。今月初三夜筵引接時。洞諭之痛責之。重臣亦有云然之對。以光完事。慨然自許。一端向國之心。猶謂之乃爾云。而仄聞多日。漠未有息補之擧。至于昨日。始呈自明之章。草草數語。殆沒頭緖。重臣之孤負。何至是乎。予於此重臣。目見其不誠無實。而若不早卽嚴處。俾圖自新。甚非所以玉成求備之本意。且於勘罪之際。視廷臣須用加倍之律。方可謂終始之惠。然則嶺海行遣。有何持惜。而聞其親年篤老。無他兄弟。想來情理。誠有切惻者。臺彈之發。雖曰自取。豈忍恝然不之顧乎。允可旣伸公議。斟量宜示予意。前判書金鍾秀。姑施削黜之典。又命書傳敎曰。明日當詣景慕宮。展拜省牲省器。日寒若此。路由月覲門。設布帳除之。百官行禮。勿爲磨鍊。又命書榻敎曰。抄啓文臣親試。十三日爲之。又命書傳敎曰。吏禮換房。又下敎曰。吏曹郞廳發牌。宗廟永寧殿景慕宮。淸齋摘奸事。分付。仍命退。承史以次退出。